b'\n_START_ARTICLE_\nAitajuoksu\n_START_PARAGRAPH_\nAitajuoksu on yleisurheilun juoksulaji, jossa kunkin kilpailijan radalla on juosten ylitett\xc3\xa4v\xc3\xa4t, 118\xe2\x80\x93120 cm leve\xc3\xa4t, 10 kilogramman painoiset, yl\xc3\xa4rimaltaan 70 mm leve\xc3\xa4t ja jalustaltaan 70 cm pitk\xc3\xa4t aidat. Miehet kilpailevat nykyisin p\xc3\xa4\xc3\xa4asiassa 110 metrin, naiset 100 metrin ja molemmat sukupuolet 400 metrin matkalla._NEWLINE_Aitojen kaatamisesta ei rangaista, mutta yleens\xc3\xa4 aitoihin t\xc3\xb6rm\xc3\xa4ily, kompurointi ja niiden kaataminen vaikuttaa hidastavasti juoksijan etenemisnopeuteen. Aitaa ei kuitenkaan saa ty\xc3\xb6nt\xc3\xa4\xc3\xa4 k\xc3\xa4dell\xc3\xa4 kumoon, eik\xc3\xa4 toisten juoksijoiden aitoihin saa oman radan ulkopuolella koskettaa._NEWLINE_Aitajuoksussa erityisen t\xc3\xa4rkeit\xc3\xa4 ominaisuuksia ovat nopeus, kimmoisuus, ketteryys, aitomistekniikka ja rytmitaju. Hyv\xc3\xa4 aitajuoksija ennemminkin \xe2\x80\x9djuoksee\xe2\x80\x9d kuin loikkii aitojen yli.\n_START_SECTION_\n80 metrin aidat\n_START_PARAGRAPH_\nVuoden 1968 olympialaisiin asti naiset kilpailivat pika-aidoissa 80 metrin matkalla, mutta vuoden 1972 kisoista l\xc3\xa4htien vain 100 metrin matkalla.\n_START_SECTION_\nMiehet\n_START_PARAGRAPH_\nMiehill\xc3\xa4 400 metrin aitajuoksussa on 10 kappaletta 91,4 cm korkeita aitoja. L\xc3\xa4ht\xc3\xb6viivalta ensimm\xc3\xa4iselle aidalle on matkaa 45 metri\xc3\xa4. Kahden aidan v\xc3\xa4li on 35 metri\xc3\xa4, jossa juoksija ottaa yleens\xc3\xa4 13\xe2\x80\x9315 askelta. Viimeiselt\xc3\xa4 aidalta maaliin on matkaa 40 metri\xc3\xa4.\n_START_SECTION_\nNaiset\n_START_PARAGRAPH_\nNaisilla 400 metrin aitajuoksussa on 10 kappaletta 76,2 cm korkeita aitoja. L\xc3\xa4ht\xc3\xb6viivalta ensimm\xc3\xa4iselle aidalle on matkaa 45 metri\xc3\xa4. Kahden aidan v\xc3\xa4li on 35 metri\xc3\xa4. Viimeiselt\xc3\xa4 aidalta maaliin on matkaa 40 metri\xc3\xa4.'